Rozhodnutie Komisie
z 15. apríla 2004,
o doklade o preprave výbušnín v rámci Spoločenstva
[oznámené pod číslom dokumentu C(2004) 1332]
(2004/388/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 1993/15/EHS z 5. apríla 1993 o harmonizácii ustanovení, ktoré sa vzťahujú na uvádzanie výbušnín určených na civilné použitie na trh a na dohľad nad nimi [1], a najmä na jej článok 13 ods. 3,
keďže:
(1) Systém prepravy výbušnín v rámci územia Spoločenstva, zriadený smernicou 1993/15/EHS, ustanovuje vydávanie schválenia prostredníctvom rôznych kompetentných orgánov, ktoré sú zodpovedné za pásma pôvodu, prepravy a miesta určenia výrobku.
(2) Mal by sa zaviesť vzorový doklad, ktorý sa bude používať pri preprave výbušnín, a ktorý bude obsahovať informácie požadované na účely článku 9 ods. 5 a 6 smernice 93/15/EHS, aby sa uľahčila preprava výbušnín medzi členskými štátmi, pričom sa zachovajú nevyhnutné požiadavky na bezpečnosť pri preprave týchto výrobkov.
(3) Opatrenia ustanovené v tomto rozhodnutí sú v súlade so stanoviskom Riadiaceho výboru, ktorý bol zriadený podľa článku 13 ods. 1 smernice 1993/15/EHS,
PRIJALA TOTO ROZHODNUTIE:
Článok 1
1. Informácie požadované na účely článku 9 ods. 5 a 6 smernice 1993/15/EHS sa musia poskytovať na vzorovom tlačive "Doklad o preprave výbušnín v rámci Spoločenstva", ustanovenom v prílohe a sprievodných vysvetlivkách.
2. Príslušné orgány uznávajú tento vzorový doklad ako platný doklad o preprave, ktorý sprevádza výbušniny pri preprave medzi členskými štátmi až do ich príchodu na miesto určenia.
3. Toto rozhodnutie sa nevzťahuje na strelivo.
Článok 2
Doklad o preprave výbušnín v rámci Spoločenstva, ďalej len "doklad", sa vyhotovuje v troch exemplároch. Členské štáty prijmú vhodné opatrenia, vrátane primeraných prostriedkov spoľahlivej identifikácie, s cieľom zabezpečiť, že doklad nebude možné sfalšovať.
Článok 3
Tento doklad musí byť vytlačený na papieri, ktorého hmotnosť je najmenej 80g/m2. Pevnosť papiera musí byť taká, že pri bežnom používaní sa papier nedá ľahko roztrhnúť alebo pokrčiť.
Článok 4
Toto rozhodnutie sa uplatňuje po šiestich mesiacoch od jeho uverejnenia v Úradnom vestníku Európskej únie. Po nadobudnutí jeho účinnosti zostávajú existujúce povolenia na stanovené obdobie pre viacnásobné prepravy v platnosti do dňa uplynutia ich platnosti.
Článok 5
Toto rozhodnutie je určené členským štátom.
V Bruseli 15. apríla 2004